КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий IущIащ Италие Республикэм щIыхь зиIэ и генеральнэ консулу ИФЩI-мрэ КИФЩI-мрэ щыIэ Лодиджиани Пьерпаолэ
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий дыгъуасэ IущIащ Италие Республикэм щIыхь зиIэ и генеральнэ консулу Ипщэ, Кавказ Ищхъэрэ федеральнэ округхэм щыIэ Лодиджиани Пьерпаолэ.
ЗэIущIэм щытепсэлъыхьащ лъэныкъуэхэр мэкъумэш IэнатIэм, энергетикэмрэ туризмэмрэ щызэдэлэжьэным пыщIа Iуэхухэм.
КIуэкIуэ Юрий къыхигъэщащ итальян IуэхущIапIэхэм зэрапыщIам дяпэкIи дэIыгъыныр, апхуэдэуи проектхэр зэгъусэу гъэзэщIэным, псом япэрауэ, мэкъумэшхэкIхэм елэжьыным хэтыным КъБР-м и фейдэ зэрыхэлъыр. Къэбэрдей-Балъкъэрым и мурадщ иIэ зыгъэпсэхупIэ-курорт лъабжьэр игъэбыдэну, туризмэмрэ альпинизмэмрэ зри-гъэужьыну. Абыхэм я лъэныкъуэкIэ Италиер дуней псом щыпашэщ икIи а Iуэхум и пIалъэ зэрищIэр икъукIэ къыхуэсэбэпынут республикэм.
Зиусхьэн Лодиджиани Пьерпаолэ Къэбэрдей-Балъкъэрыр къилъытащ я къэрал щIыб экономикэ дарэгъу нэхъыфIхэм ящыщу икIи IэнатIэ зэмылIэужьыгъуэхэм Iуэху щызэдащIэну италие лъэныкъуэр зэрыхьэзырыр къыхигъэщащ.
КIуэкIуэ Ю. А., Лодиджиани П. сымэ щыхьэт те- хъуащ фейдэ къыпэкIуэу зэдэлэжьэн папщIэ Iэмалхэр къалъыхъуэну зэрыхьэзырым.
КъБР-м и Iэтащхьэмрэ Правительствэмрэ
я пресс-IуэхущIапIэ.
